钦定古今图书集成/明伦汇编/官常典/第762卷 > 邓思铭 李翔 徐伯昌 李时兴 胡甲桂
## 钦定古今图书集成/明伦汇编/官常典/第762卷 > 邓思铭 李翔 徐伯昌 李时兴 胡甲桂

按《明外史王养正传》：“建昌南城诸生邓思铭，闻北都
陷，集其侪数十人为庠兵，期朔望习射学技击，为国
报仇。请于有司。有司笑曰：‘庠可兵邪’？众志遂懈。思铭
郁郁不得志。明年城破，死之。建昌既破，新城知县谭
梦开迎降民，潜导守关兵杀之。梦开党与民互相残，
弥月不靖。唐王用兵部侍郎吴春枝荐，以邵武贡生”
李翔为新城知县。翔至，禽杀馀党，众遂散。然民习于
乱，佃人以田主征租斛大，聚数千人，噪县庭。翔潜遣义兵三百，诡称“郑彩军，杀乱民。”明日复斩百馀级，乱
乃靖。时彩兵数万驻新城，畏遁入关，独监军张家王、
新城人徐伯昌与翔共守。及家玉战败入关，翔率民
兵千馀出城拒击。未几，城破，民兵皆散，翔与伯昌死
之。伯昌，字子期，唐王时由举人授兵部主事，改御史
者也。时江西郡邑吏城守者又有李时兴，福清人，举
于乡，历官袁州同知，摄府事。会城已降，时兴力城守。
无何，守将蒲缨兵溃，湖广援将黄朝宣五营亦噪归。
时兴知不能守，自缢于萍乡官舍，一仆亦同死。胡甲
桂，字秋卿，昆山人。崇祯十二年以乡试副榜贡入国
学，授南昌通判，迁永州同知，以道梗改广信。至则南
昌、袁州、吉安俱失，广信止疲卒千人，士民多窜徙。会
黄道周以募兵至，相与议城守。已而道周败殁，势益
孤，甲桂效死不去。城破被执，谕降不从，幽别室自经
死。